อนุมัติวงเงินซื้อปาล์มถมคลัง
ไฟเขียว อคส.ซื้อน้ำมันปาล์มอีก 1 แสนตัน ทุ่มงบเกือบ 3,000 ล้าน เข้าซื้อถึง พ.ย.นี้
14 ก.ค. 2558

ไฟเขียว อคส.ซื้อน้ำมันปาล์มอีก 1 แสนตัน ทุ่มงบเกือบ 3,000 ล้าน เข้าซื้อถึง พ.ย.นี้
นายเลอศักดิ์ ริ้วตระกูลไพบูลย์ เลขาธิการสำนักงานเศรษฐกิจการเกษตร (สศก.) เปิดเผยว่า คณะกรรมการนโยบายปาล์มน้ำมันแห่งชาติ (กนป.) มีมติให้องค์การคลังสินค้า (อคส.) เข้ารับซื้อน้ำมันปาล์มดิบจากโรงสกัดในราคา 26.20 บาท/กิโลกรัม และให้โรงสกัดซื้อผลปาล์มดิบจากเกษตรกร อัตราน้ำมัน 17% ในราคา 4.20 บาท/กิโลกรัม โดยกำหนดเป้าหมายการรับซื้อน้ำมันปาล์มดิบ 1 แสนตัน กรอบวงเงิน 2,900 ล้านบาท เริ่มซื้อตั้งแต่เดือน มิ.ย.-พ.ย. 2558 
สำหรับน้ำมันปาล์มดิบที่ อคส.รับซื้อจากโรงสกัดนั้น ให้ อคส.เป็นผู้บริหารจัดการสต๊อกปาล์มที่ซื้อเข้ามาเก็บ ทั้งการจำหน่ายในประเทศและการส่งออกไปยังต่างประเทศ 
“กระทรวงพาณิชย์เสนอให้มีการรับซื้อน้ำมันปาล์มดิบเพิ่ม เพราะขณะนี้มีปัญหาว่าโรงสกัดไม่รับซื้อผลปาล์มจากเกษตรกร เนื่องจากความต้องการใช้ลดลง โดยเฉพาะการใช้ในภาคอุตสาหกรรมที่ลดลง ที่ประชุมจึงสั่งการให้เข้าไปตรวจสอบว่ามีการลักลอบนำเข้าน้ำมันปาล์มจากประเทศเพื่อนบ้านหรือไม่” นายเลอศักดิ์ กล่าว
ก่อนหน้านี้ กนป.และคณะกรรมการนโยบายช่วยเหลือเกษตรกร (กชก.) มีมติให้ อคส.ใช้เงินจากกองทุนหมุนเวียนเพื่อการกู้ยืมแก่เกษตรกรและผู้ยากจน (คชก.) 2,900 ล้านบาท เข้าซื้อน้ำมันปาล์มดิบ 1 แสนตัน ตามมาตรการพยุงราคาผลปาล์มของรัฐบาล และได้ซื้อน้ำมันปาล์มดิบเพียง 2,000 ตัน ดังนั้นหากรวมกับมติ กนป.ล่าสุด จะทำให้เป้าหมายรับซื้อน้ำมันปาล์มดิบอยู่ที่ 2 แสนตัน
แหล่งข่าวจาก กนป. เปิดเผยว่า กรมการค้าภายในรายงาน กนป. ว่า สต๊อกน้ำมันปาล์มในประเทศขณะนี้มีอยู่ 3.8 แสนตัน โดยน้ำมันปาล์มถูกเก็บอยู่ในคลังน้ำมันเอกชนจนเต็มความจุแล้ว หาก อคส.รับซื้อน้ำมันปาล์มเข้ามาอีกก็คงไม่มีที่เก็บ อีกทั้งตั้งแต่เดือน ก.ค. ไปจนถึงปลายปี เป็นช่วงที่ผลผลิตปาล์มลดลง แต่ กนป.กลับอนุมัติให้มีการเข้าซื้อน้ำมันปาล์มดิบเพิ่มอีก 1 แสนตัน